Utenriksdepartementet bekrefter overfor NRK.no at French er tiltalt for drap på Moland.

Kari Hilde French blogger om at sønnen er tiltalt for drap. Foto: Mohammed Alayoubi

«I dag tok militæret ut tiltale mot Joshua. Han er siktet for å ha drept sin gode venn Tjostolv Moland. Joshua ble avhørt på nytt den 13. november, men det var ikke noen nye spørsmål. Joshua har ennå ikke fått legetilsyn.»

Det skriver moren til Joshua French, Kari Hilde French, på bloggen freefrenchandmoland.com.

Det var VG Nett som i kveld først omtalte saken.

UD uforstående til tiltalen

Utenriksdepartementet stiller seg utenforstående til tiltalen.

– Vi har fått opplysningene i dag. Vi stiller oss uforstående til det som har kommet frem. Etter invitasjon fra kongolesiske myndigheter, deltok Kripos i etterforskningen og obduksjonen etter Molands dødsfall.

– I nært samarbeid med kongolesisk politi kom vi fram til en felles konklusjon som ikke er knyttet til Molands død, sier Svein Michelsen i UD til NRK.

UD har sendt en spesialutsending til Kinshasa.

– Han vil følge opp opplysningene for kongolesiske myndigheter. Hans hovedoppgave er imidlertid å støtte French i denne vanskelige tiden, sier Michelsen.

Svein Michelsen i UD sier at de har sendt en spesialutsending til Kinshasa. Du trenger javascript for å se video. Svein Michelsen i UD sier at de har sendt en spesialutsending til Kinshasa.

– French tar det tungt

– Våre folk i Kinshasa har vært i kontakt med French. French tar opplysningen meget tungt og er naturlig nok opprørt over dette, sier Michelsen.

UD er i løpende kontakt med familien til French.

– Vi fikk disse opplysningene bekreftet i dag, og vi sendte umiddelbart en medarbeider for å følge opp saken.

Moren til French, Kari Hilde French, sa søndag til Dagbladet at sønnens helsetilstand har blitt dårligere den siste uken, og at han er blitt nektet legehjelp. French og Moland delte celle, men da Moland døde, ble French flyttet inn på en timannscelle.

NRK.no har i kveld forsøkt å komme i kontakt med advokaten til French, Hans Marius Graasvold, uten og lykkes.

Konkluderte med at det ikke hadde skjedd noe kriminelt

Tjostolv Moland ble funnet død 18. august i år. Foto: Troens Bevis / Scanpix

Det var 18. august i år at Tjostolv Moland ble funnet død på cella i fengselet i Kongo.

Kongolesisk politi har tidligere konkludert med at Tjostolv Moland det ikke lå noe kriminelt bak dødsfallet.

Dødsfallet ble også etterforsket av Kripos, som konkluderte med at Moland ikke ble utsatt for noe kriminelt.

Måtte til nye avhør

I november ble det klart at Joshua French måtte inn til nye avhør hos kongolesisk politi om Molands død.

Da sa etterforskningsleder ved den militære påtalemakten i Kinshasa at deres tidligere konklusjon var foreløpig.

– Det var den foreløpige rapporten som gjorde at vi trakk en foreløpig konklusjon. Nå har den endelige rapporten kommet og der er det opplysninger som gjør at vi på nytt må snakke med French, sa Mukuntu.

Han utelukket den gang ikke at French kunne bli siktet for drap.

– Det kan også tenkes at vi ikke endrer statusen til French. Alt avhenger av hvordan han svarer på de spørsmålene som nå reiser seg etter at vi har fått den endelige obduksjonsrapporten fra universitetet i Kinshasa, sa han.



